CELEX: 62020TN0579
Language: mt
Date: 2020-09-21 00:00:00
Title: Kawża T-579/20: Rikors ippreżentat fil-21 ta’ Settembru 2020 – Genekam Biotechnology vs Il-Kummissjoni

30.11.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 414/37
            
         
      Rikors ippreżentat fil-21 ta’ Settembru 2020 – Genekam Biotechnology vs Il-Kummissjoni
      (Kawża T-579/20)
      (2020/C 414/58)
      Lingwa tal-kawża: il-Ġermaniż
      
         Partijiet
      
      
         Rikorrenti: Genekam Biotechnology AG (Duisburg, il-Ġermanja) (rappreżentant: S. Hertwig, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni C(2020) 5548 final tas-7 ta’ Awwissu 2020 sa fejn talbet ħlas ta’ iktar minn EUR 39 827,83 kif ukoll interessi moratorji;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Dan ir-rikors huwa intiż għall-annullament tad-Deċiżjoni tal-Kummissjoni C(2020) 5548 final tas-7 ta’ Awwissu 2020 dwar l-irkupru tal-ammont ta’ EUR 119 659,55 dovut minn Genekam Biotechnology AG.
      Insostenn tar-rikors tagħha, ir-rikorrenti tinvoka l-motivi li ġejjin.
      
                  1.
               
               
                  L-ewwel motiv ibbażat fuq ksur tat-tieni paragrafu tal-Artikolu 263 TFUE minħabba assenza ta’ locus standi tal-Kummissjoni Ewropea.
                  
                              —
                           
                           
                              Il-Kummissjoni ma għandhiex locus standi. Skont id-Deċiżjoni tal-Kummissjoni C(2020) 5548 final li tikkostitwixxi titolu eżekuttiv tas-7 ta’ Awwissu 2020, u tal-punt II.19.3 tat-Taqsima 2 tal-Parti B tal-Anness II tal-Ftehim ta’ Sussidju hija qed taġixxi f’isem Fond ta’ Garanzija għall-Parteċipanti, jew bħala “executive agent”. Il-Kummissjoni ma għandhiex id-dritt li tinforza t-talba u għalhekk ma għandhiex dritt li titlob ħlas rigward din.
                           
                        
            
                  2.
               
               
                  It-tieni motiv ibbażat fuq ksur tat-tieni paragrafu tal-Artikolu 263 TFUE minħabba ksur tal-prinċipju ta’ legalità.
                  
                              —
                           
                           
                              Il-Fond ta’ Garanzija ma għandux bażi legali sabiex jawtorizza l-adozzjoni tad-deċiżjoni kkontestata, li tikkostitwixxi titolu eżekuttiv. L-Artikolu 299 TFUE jagħti s-setgħa lill-Kummissjoni iżda mhux lill-Fond ta’ Garanzija permezz ta’ deċiżjoni ta’ saħħa eżekuttiva. Minbarra dan, l-Artikolu 299 TFUE waħdu ma jikkostitwixxix bażi legali suffiċjenti sabiex jiġu adottati deċiżjonijiet eżekuttivi. Il-kompetenza tal-istituzzjonijiet inkwistjoni sabiex jadottaw tali atti legali għandha tirriżulta minn dispożizzjonijiet oħra.
                           
                        
            
                  3.
               
               
                  It-tielet motiv ibbażat fuq ksur tat-Trattat skont it-tieni paragrafu tal-Artikolu 263 TFUE minħabba l-assenza ta’ talba għal rimbors skont il-punt II.20 tat-Taqsima 2 tal-Parti B tal-Anness II tal-Ftehim ta’ Sussidju.
                  
                              —
                           
                           
                              Skont din id-dispożizzjoni fil-Ftehim ta’ Sussidju, il-konvenuta ma għandhiex id-dritt sabiex titlob l-irkupru tal-ispejjeż innotifikati mir-rikorrenti matul l-ewwel sena tal-proġett. Dan għaliex dawn l-ispejjeż huma ammissibbli u għalhekk għandhom jiġu rrikonoxxuti.
                           
                        
                              —
                           
                           
                              Lanqas ma jista’ jiġi kkontestat li r-rikorrenti ma għandhiex dritt, fil-proġett FIBROGELNET, għar-rimbors tal-ispejjeż tagħha peress li l-parteċipazzjoni tagħha fil-proġett FIBROGELNET ma ntemmitx b’mod effettiv, minħabba d-diversi ksur tar-regoli proċedurali dwar l-irtirar ta’ benefiċjarju mill-konsorzju skont il-punt II.35 et seq. tat-Taqsima 2 tal-Parti B tal-Anness II u minbarra dan, il-koordinatriċi kienet ikkonfermat diversi drabi lir-rikorrenti, qabel ma allegatament ħalliet il-proġett, li l-ispejjeż huma ammissibbli skont il-punt II.14 tat-Taqsima 2 tal-Parti B tal-Anness II tal-Ftehim ta’ Sussidju. Għalhekk, ir-rikorrenti tista’ tibbaża ruħha fuq il-legalità tar-riċezzjoni tal-ispejjeż.